### Likumprojekta "Grozījumi Apdrošināšanas un pārapdrošināšanas likumā" sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Apdrošināšanas un pārapdrošināšanas likumā" paredz veicināt apdrošināšanas vai pārapdrošināšanas sabiedrību, kuras ir tiesīgas veikt dzīvības apdrošināšanu vai pārapdrošināšanu, un aktīvu pārvaldnieku darbības caurskatāmību jautājumos, kas saistīti ar ieguldījumiem tādu akciju sabiedrību akcijās, kuru juridiskā adrese ir reģistrēta Eiropas Savienības dalībvalstī vai Eiropas Ekonomikas zonas valstī (turpmāk abas kopā – dalībvalstī) un kuras akcijas iekļautas šīs dalībvalsts regulētajā tirgū. Projekts stāsies spēkā 2019. gada vidū. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījumi Apdrošināšanas un pārapdrošināšanas likumā" (turpmāk - projekts) ievieš Eiropas Parlamenta un Padomes 2017. gada 17. maija direktīvas (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu, (turpmāk – Direktīva) prasības. Direktīvas prasības ir jāievieš līdz 2019. gada 10. jūnijam.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Institucionālie ieguldītāji Direktīvas izpratnē ir privātie pensiju fondi, kā arī apdrošināšanas vai pārapdrošināšanas sabiedrības, kuras ir tiesīgas veikt dzīvības apdrošināšanu vai pārapdrošināšanu (turpmāk – apdrošināšanas vai pārapdrošināšanas sabiedrība). Aktīvu pārvaldnieki Direktīvas izpratnē ir, piemēram, ieguldījumu pārvaldes sabiedrības un alternatīvo ieguldījumu fondu pārvaldnieki. Institucionālie ieguldītāji un aktīvu pārvaldnieki var būt ietekmīgi akcionāri akciju sabiedrībās, kuru juridiskā adrese ir dalībvalstī un kuru akcijas iekļautas dalībvalsts regulētajā tirgū (turpmāk - akciju sabiedrības). Tādējādi tie spēlē arī būtisku lomu akciju sabiedrību korporatīvajā pārvaldē un akciju sabiedrību ilgtermiņa interešu veicināšanā. Projekts paredz veicināt apdrošināšanas vai pārapdrošināšanas sabiedrību kā institucionālo ieguldītāju un šo sabiedrību aktīvu pārvaldītāju darbības caurskatāmību jautājumos, kas saistīti ar ieguldījumiem akciju sabiedrību akcijās. Plānots, ka papildu prasības apdrošināšanas vai pārapdrošināšanas sabiedrībai un aktīvu pārvaldītāju darbības caurskatāmībai veicinās dialogu starp akciju sabiedrību un tās akcionāriem, kā arī atvieglos ar ieguldījumiem saistīto lēmumu pieņemšanu tām personām, kas izmanto apdrošināšanas vai pārapdrošināšanas sabiedrības un to aktīvu pārvaldītāja sniegtos pakalpojumus.**Iesaistīšanās politika** Projekts noteic, ka gadījumā, ja ieguldījumu veidošanas politika paredz apdrošināšanas vai pārapdrošināšanas sabiedrības aktīvus ieguldīt akciju sabiedrības akcijās, apdrošināšanas vai pārapdrošināšanas sabiedrībai būs pienākums izstrādāt iesaistīšanās politiku, kurā tiks aprakstīts un skaidrots, kā apdrošināšanas vai pārapdrošināšanas sabiedrības ieguldījumu stratēģijā tiek iekļauta akcionāra tiesību izmantošana akciju sabiedrību pārvaldē. Projekts paredz, ka apdrošināšanas vai pārapdrošināšanas sabiedrībai, jau iesniedzot dokumentus licences iegūšanai, būs pienākums izstrādāt iesaistīšanās politiku. Lai nodrošinātu, ka arī līdz projekta spēkā stāšanās brīdim jau licencētas apdrošināšanas vai pārapdrošināšanas sabiedrības izstrādā iesaistīšanās politiku, projekts paredz pārejas noteikumus, kas uzliekt par pienākumu jau licencētām apdrošināšanas vai pārapdrošināšanas sabiedrībām izstrādāt un publiskot iesaistīšanās politiku līdz 2019. gada 1. novembrim. Projekts paredz, ka iesaistīšanās politikā apdrošināšanas vai pārapdrošināšanas sabiedrība atklās informāciju par to, kā tā pārrauga tās akciju sabiedrības darbību, kuras akcijās veikts ieguldījums (piemēram, cik un kādā veidā tās iesaistās akciju sabiedrības pārvaldībā, kā tiek ņemta vērā akciju sabiedrības ietekme uz vidi u. c. jautājumi). Attiecībā uz iesaistīšanās politikas izstrādi nostiprināts "ievēro vai paskaidro" princips, proti, apdrošināšanas vai pārapdrošināšanas sabiedrībai būs tiesības nepiemērot noteikumus par iesaistīšanās aktivitātēm, tomēr šādā gadījumā tām būs pienākums sniegt detalizētu skaidrojumu šādai rīcībai. Projekta mērķis ir nodrošināt, ka personām, kuras izmanto apdrošināšanas vai pārapdrošināšanas sabiedrības pakalpojumus, būs iespējams iegūt informāciju par to iesaistīšanās aktivitātēm akciju sabiedrības pārvaldē. Arī tad, ja apdrošināšanas vai pārapdrošināšanas sabiedrība būs norādījusi, ka tā nekādā veidā neiesaistās akciju sabiedrības pārvaldē, personas, kuras izmanto vai plāno izmantot šādu apdrošināšanas vai pārapdrošināšanas sabiedrību pakalpojumus, iegūs informāciju, ko izmantot turpmāko ar ieguldījumiem saistīto lēmumu pieņemšanā. Apdrošināšanas vai pārapdrošināšanas sabiedrībai katru gadu būs pienākums publiskot ziņojumu par iesaistīšanās politikas īstenošanu, sniedzot vispārīgu informāciju par to, kā apdrošināšanas vai pārapdrošināšanas sabiedrības īsteno balsstiesības, kā arī sniedzot skaidrojumu par svarīgākajiem balsojumiem. Tāpat apdrošināšanas vai pārapdrošināšanas sabiedrībām būs jāpublisko savi balsojumi akciju sabiedrību akcionāru sapulcēs. Lai izvairītos no lieka administratīvā sloga, projekts ļauj nepubliskot balsojumus, kas atbilstoši iesaistīšanās politikai ir uzskatāmi par maznozīmīgiem (piemēram, apdrošināšanas vai pārapdrošināšanas sabiedrības līdzdalība attiecīgās akciju sabiedrības pamatkapitālā ir ļoti niecīga salīdzinājumā ar citiem šīs akciju sabiedrības akcionāriem).Projekts paredz, ka ziņojumu par iesaistīšanās politikas īstenošanu būs pienākums atklāt katru gadu līdz 1. augustam. Šāds datums projektā noteikts ņemot vērā Gada pārskatu un konsolidēto gada pārskatu likumā nostiprināto pienākumu apstiprināt konsolidēto gada pārskatu koncerna mātes sabiedrības akcionāru sapulcē septiņu mēnešu laikā pēc pārskata gada beigām. Tas nozīmē, ka gadījumā, ja akciju sabiedrības pārskata gads sakrīt ar kalendāro gadu, un akciju sabiedrība sagatavo konsolidēto gada pārskatu, apdrošināšanas vai pārapdrošināšanas sabiedrības varēs atklāt informāciju par balsojumiem šo akciju sabiedrību akcionāru sapulcēs. Pirmais ziņojums būs jāsniedz par laika periodu no iesaistīšanās politikas publicēšanas brīža līdz ziņojuma sniegšanas brīdim. Atkārtota ziņojuma sniegšanas gadījumā ziņojumā būs jāiekļauj informācija par laika periodu no dienas, kad publiskots pēdējais ziņojums par iesaistīšanās politikas īstenošanu, līdz dienai, kad publiskots jaunais ziņojums. Ņemot vērā plānoto projekta spēkā stāšanos projekts paredz, ka prasības par iesaistīšanās politikas ziņojumu piemērojamas, sākot ar 2020. gadu.Apdrošināšanas vai pārapdrošināšanas sabiedrībai būs pienākums informāciju par iesaistīšanās politiku un tās īstenošanu publiskot savā mājaslapā. Ja apdrošināšanas vai pārapdrošināšanas sabiedrības aktīvu pārvaldīšanu veic ārpakalpojuma sniedzējs – aktīvu pārvaldītājs (piemēram, ieguldījumu pārvaldes sabiedrība, ieguldījumu brokeru sabiedrība), kurš īsteno iesaistīšanās politiku apdrošināšanas vai pārapdrošināšanas sabiedrības vārdā (t.sk. izmanto balsstiesības apdrošināšanas vai pārapdrošināšanas sabiedrības vārdā), apdrošināšanas vai pārapdrošināšanas sabiedrībai būs pienākums publiskot informāciju, kur ir pieejams aktīvu pārvaldītāja ziņojums par iesaistīšanas politikas īstenošanu. Šādai informācijai ir jābūt bez maksas viegli pieejamai visām ieinteresētajām personām. **Apdrošināšanas vai pārapdrošināšanas sabiedrības ieguldījumu stratēģija, informācija par līgumu ar aktīvu pārvaldītāju**Ņemot vērā, ka aktīvu pārvaldības nodrošināšanā galvenā nozīme ir vidēja termiņa vai ilgtermiņa pieejai, ar projektu ieviests Direktīvā noteiktais pienākums apdrošināšanas vai pārapdrošināšanas sabiedrībai publiskot informāciju par ieguldījumu stratēģijas atbilstību apdrošināšanas vai pārapdrošināšanas sabiedrības saistību termiņstruktūrai, un par to, kā ieguldījumu stratēģija ietekmē apdrošināšanas vai pārapdrošināšanas sabiedrības darbības rezultātus vidējā termiņā un ilgtermiņā. Projekts paredz, ka jau licencēta apdrošināšanas vai pārapdrošināšanas sabiedrība publisko šo informāciju līdz 2019. gada 1. novembrim.Ja apdrošināšanas vai pārapdrošināšanas sabiedrību aktīvu pārvaldīšanu veic apdrošināšanas vai pārapdrošināšanas sabiedrības izraudzīts aktīvu pārvaldītājs, apdrošināšanas vai pārapdrošināšanas sabiedrībai būs pienākums publiskot noteiktu informāciju par līgumu, kas noslēgts ar aktīvu pārvaldītāju. Atklājamā informācija pamatā ir saistīta ar apdrošināšanas vai pārapdrošināšanas sabiedrību aktīvu, kā arī akciju sabiedrības, kurā veikts ieguldījums, ilgtermiņa interešu ievērošanu.Līdzīgi kā plānotajā regulējumā par iesaistīšanās politikas atklāšanu, arī informācija par līgumiskajiem noteikumiem ar aktīvu pārvaldītāju būs atklājama apdrošināšanas vai pārapdrošināšanas sabiedrības mājaslapā. Projekts paredz, ka apdrošināšanas vai pārapdrošināšanas sabiedrība informāciju par līgumu ar aktīvu pārvaldītāju publiskos triju mēnešu laikā no dienas, kad noslēgts līgums ar aktīvu pārvaldītāju. Jau licencētai apdrošināšanas vai pārapdrošināšanas sabiedrībai būs pienākums publiskot šo informāciju līdz 2019. gada 1. novembrim. Saskaņā ar projektu apdrošināšanas vai pārapdrošināšanas sabiedrībai būs pienākums atjaunot šo informāciju ne retāk kā reizi gadā. Tas nozīmē, ka arī gadījumā, ja nebūs notikušas nekādas izmaiņas attiecībā uz sniedzamās informācijas saturu un apjomu, apdrošināšanas vai pārapdrošināšanas sabiedrībai būs pienākums nodrošināt informācijas aktualizēšanu, kas liecina, ka atklājamā informācija ir atjaunota (piemēram, aktualizēt datumu mājaslapā). Apdrošināšanas vai pārapdrošināšanas sabiedrība būs tiesīga iekļaut minēto informāciju ziņojumā par apdrošināšanas vai pārapdrošināšanas sabiedrības maksātspēju un finansiālo stāvokli.**Apdrošināšanas vai pārapdrošināšanas sabiedrības aktīvu pārvaldītāja darbības caurskatāmība**Ja apdrošināšanas vai pārapdrošināšanas sabiedrība tās aktīvu pārvaldi uzticējusi ārpakalpojuma sniedzējam - aktīvu pārvaldītājam, atbilstoši projektam aktīvu pārvaldītājam būs pienākums skaidrot apdrošināšanas vai pārapdrošināšanas sabiedrībai, kā ieguldījumu stratēģija un tās izpilde atbilst ar apdrošināšanas vai pārapdrošināšanas sabiedrību noslēgtā līguma nosacījumiem un kā ieguldījumu stratēģija veicina apdrošināšanas vai pārapdrošināšanas sabiedrības aktīvu vidēja termiņa un ilgtermiņa darbības rezultātus. Aktīvu pārvaldītājam būs pienākums atklāt arī informāciju attiecībā uz ieguldījumu portfeļa sastāvu, ieguldījumu portfeļa apgrozījuma izmaksām, politiku attiecībā uz vērtspapīru aizņemšanos un to īstenošanu, interešu konfliktiem un citu informāciju. Direktīva paredz, ka šo informāciju aktīvu pārvaldītājs atklāj katru gadu. Ņemot vērā, ka daļa no atklājamās informācijas ir saistīta arī ar akcionāra iesaistīšanās aktivitātēm, projekts paredz, ka šo informāciju atklāj katru gadu līdz 1. augustam. Tā kā projekta spēkā stāšanās plānota 2019. gada jūnijā, projekts paredz, ka šīs informācijas atklāšanas prasības piemērojamas, sākot ar 2020. gadu.Direktīvas pamatideja ir nodrošināt, ka šo informāciju aktīvu pārvaldītājs sniedz institucionālajam ieguldītājam (apdrošināšanas vai pārapdrošināšanas sabiedrībai), lai institucionālais ieguldītājs varētu novērtēt, vai aktīvu pārvaldītājs darbojas institucionālā ieguldītāja ilgtermiņa interesēs un kā tas iesaistās tās akciju sabiedrības pārvaldībā, kurā veikts ieguldījums. Lai arī starp institucionālajiem ieguldītājiem un aktīvu pārvaldītājiem ir līgumiskas attiecības, kas ļauj pusēm savstarpējā līgumā atrunāt informācijas atklātības prasības, tomēr maziem institucionālajiem ieguldītājiem ir ierobežotas iespējas šādus noteikumus uzspiest lielam aktīvu pārvaldītājam. Līdz ar to Direktīva uzliek par pienākumu dalībvalstīm nacionālajos normatīvajos aktos noteikt minimālo informācijas apjomu, ko aktīvu pārvaldītājam ir pienākums atklāt institucionālajam ieguldītājam.Lai arī Direktīvas pamatideja ir nodrošināt, ka šo informāciju aktīvu pārvaldītājs sniedz institucionālajiem ieguldītājiem, Direktīva ļauj to atklāt arī plašākam lokam, paredzot vēl papildu divus izvēles iespējas. Pirmkārt, Direktīva ļauj šo informāciju publicēt kopā ar gada pārskatiem. Ņemot vērā spēkā esošās gada pārskatu publicitātes prasības, tas nozīmētu, ka informācija būtu pieejama ne tikai apdrošināšanas vai pārapdrošināšanas sabiedrībai, bet arī visām citām personām. Otrkārt, Direktīva ļauj noteikt, ka situācijā, kad aktīvu pārvaldītājs neveic portfeļa pārvaldību (individuālu klienta portfeļa pārvaldīšanu atbilstoši klienta pilnvarojumam), tad šo informāciju var pieprasīt arī citi ieguldītāji. Projekts neparedz izmantot Direktīvā paredzētās dalībvalstu izvēles iespējas. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Finanšu un kapitāla tirgus komisija. |
| 4. | Cita informācija | Nav. |

|  |
| --- |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Apdrošināšanas vai pārapdrošināšanas sabiedrības, kuras ir tiesīgas nodarboties ar dzīvības apdrošināšanu un pārapdrošināšanu, kā arī apdrošināšanas vai pārapdrošināšanas sabiedrību aktīvu pārvaldītāji. Šobrīd Latvijā ir reģistrētas divas apdrošināšanas sabiedrības, kas tiesīgas nodarboties ar dzīvības apdrošināšanu: <http://www.fktk.lv/lv/tirgus-dalibnieki/apdrosinasanas-sabiedribas/dzivibas-aas.html>  |
| 2. | Tiesiskā regulējuma ietekme uz tautsaimniecību un administratīvo slogu | Apdrošināšanas vai pārapdrošināšanas sabiedrībām, kuras ir tiesīgas nodarboties ar dzīvības apdrošināšanu vai pārapdrošināšanu, kā arī apdrošināšanas vai pārapdrošināšanas sabiedrību aktīvu pārvaldītājiem palielinās administratīvais slogs – nepieciešams atklāt noteiktu informāciju. Finanšu un kapitāla tirgus komisijai kā par Apdrošināšanas un pārapdrošināšanas sabiedrību likuma (turpmāk – likums) prasību izpildi atbildīgajai iestādei būs pienākums uzraudzīt, vai apdrošināšanas vai pārapdrošināšanas sabiedrības, kuras ir tiesīgas nodarboties ar dzīvības apdrošināšanu vai pārapdrošināšanu, kā arī apdrošināšanas vai pārapdrošināšanas sabiedrības aktīvu pārvaldītāji ievēro šajā projektā noteiktās informācijas atklātības prasības.  |
| 3. | Administratīvo izmaksu monetārs novērtējums | Administratīvās izmaksas (izmaksas, ko rada informācijas sniegšanas vai uzglabāšanas pienākumi) veidojas no iesaistīšanās politikas, ziņojuma par iesaistīšanās politikas un citas projektā paredzētās informācijas publiskošanas. Tā kā jau licencētajām apdrošināšanas sabiedrībām jau šobrīd ir savas mājaslapas, papildu informācijas ievietošana mājaslapā nerada būtiskas papildu izmaksas. Projekts paredz, ka apdrošināšanas vai pārapdrošināšanas sabiedrības aktīvu pārvaldītājs informāciju (kurā skaidro, kā ieguldījumu stratēģija un tās izpilde atbilst ar apdrošināšanas vai pārapdrošināšanas sabiedrību noslēgtā līguma nosacījumiem un kā ieguldījumu stratēģija veicina apdrošināšanas un pārapdrošināšanas sabiedrības aktīvu vidēja termiņa un ilgtermiņa darbības rezultātus) atklāj apdrošināšanas vai pārapdrošināšanas sabiedrībai, kā arī citiem ieguldītājiem. Šāds pienākums aktīvu pārvaldītājam rada administratīvas izmaksas saistībā informācijas nosūtīšanu. Prognozējams, ka kopējās administratīvās izmaksas mērķgrupai nepārsniegs *2000 euro* gadā. |
| 4. | Atbilstības izmaksu monetārs novērtējums | Prognozējams, ka iesaistīšanās politikas izstrāde atbilstoši projekta prasībām varētu radīt atbilstības izmaksas šādā apjomā – viena darbinieka pusotras nedēļas darba laiks (aptuveni 65 stundas). Projekts neuzliek par pienākumu noteiktā laika periodā pārskatīt iesaistīšanās politiku. Tas nozīmē, ka iesaistīšanās politiku nepieciešams precizēt tikai tad, kad mainās kāds no politikas nosacījumiem. Iesaistīšanās politikas izstrādi var veikt ne tikai valdes locekļi, bet apdrošināšanas vai pārapdrošināšanas sabiedrības speciālisti (piemēram, finansisti vai juristi). Līdz ar to stundas samaksas likmei ņemti dati par valstī vidējām darbaspēka samaksām vienā stundā. Prognozējams, ka visai mērķgrupai (2 apdrošināšanas sabiedrības, kas tiesīgas sniegt dzīvības apdrošināšanu) kopīgās atbilstības izmaksas būs 1020 *euro* (7,85 *euro* x 65 x 2).Ziņošana par iesaistīšanās politikas īstenošanu varētu radīt atbilstības izmaksas ik gadu šādā apjomā – viena darbinieka 4 stundas (nepieciešamais laiks ziņošanai atkarīgs no to akciju sabiedrību skaitu, kuru akcijās veikts ieguldījums, no īstenotajām līdzdalības aktivitātēm). Prognozējams, ka visai mērķgrupai kopīgās atbilstības izmaksas būs 63 *euro* (7,85 *euro* x 4 x 2) gadā.Informācijas par līgumu, kas noslēgts ar aktīvu pārvaldītāju, apkopošanai varētu radīt atbilstības izmaksas šādā apjomā – viena darbinieka divu darba dienu darbs. Projekts neuzliek par pienākumu noteiktā laika periodā pārskatīt atklājamo informāciju, kas nozīmē, ka informāciju būs nepieciešams precizēt tikai tad, kad būs veiktas izmaiņas līgumā, kas noslēgts starp apdrošināšanas vai pārapdrošināšanas sabiedrību un to aktīvu pārvaldītāju. Prognozējams, ka visai mērķgrupai kopīgās atbilstības izmaksas būs 251 *euro* (7,85 *euro* x 16 x 2) gadā.Apdrošināšanas vai pārapdrošināšanas sabiedrības pienākums publiskot informāciju par ieguldījumu stratēģijas atbilstību apdrošināšanas vai pārapdrošināšanas sabiedrības saistību termiņstruktūrai, un par to, kā ieguldījumu stratēģija veicina apdrošināšanas vai pārapdrošināšanas sabiedrības aktīvu vidēja termiņa un ilgtermiņa darbības rezultātus, varētu radīt atbilstības izmaksas šādā apjomā – viena darbinieka vienas dienas darbs. Prognozējams, ka visai mērķgrupai kopīgās atbilstības izmaksas būs 126 *euro* (7,85 *euro* x 8 x 2). Aktīvu pārvaldītāja ikgadēja informācijas sniegšana (par to, kā ieguldījumu stratēģija un tās izpilde atbilst ar apdrošināšanas vai pārapdrošināšanas sabiedrību noslēgtā līguma nosacījumiem un kā ieguldījumu stratēģija veicina apdrošināšanas vai pārapdrošināšanas sabiedrības aktīvu vidēja termiņa un ilgtermiņa darbības rezultātu), varētu radīt atbilstības izmaksas šādā apjomā – viena darbinieka divu darba dienu darbs. Prognozējams, ka visai mērķgrupai kopīgās atbilstības izmaksas ik gadu būs 251 *euro* (7,85 *euro* x 16 x 2). Tā kā šāda informācija jāsniedz katru gadu, paredzams, ka nākamajos gados šādas informācijas sniegšanas izmaksas varētu būt mazākas.  |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts saistīts ar šādiem likumprojektiem:1) likumprojekts "Grozījumi Finanšu instrumentu tirgus likumā", kas paredz pamatregulējumu saistībā ar Direktīvas prasību ieviešanu, t. sk.: akcionāru identificēšana, informācijas nodošana un akcionāru tiesību izlietošanas veicināšana; institucionālo investoru, aktīvu pārvaldītāju un pilnvaroto padomdevēju pārredzamība; akcionāru tiesības balsot par vadītāju atlīdzības politiku un atlīdzības ziņojumu; akcionāru iesaiste saistīto pušu darījumu apstiprināšanā;2) likumprojekts "Grozījums Revīzijas pakalpojumu likumā", kas paredz zvērināta revidenta pienākumu veikt arī atalgojuma ziņojuma pārbaudi;3) likumprojekts "Grozījumi Ieguldījumu pārvaldes sabiedrību likumā", kas paredz grozījumus saistībā ar pienākumu izstrādāt un publiskot iesaistīšanās politiku;4) likumprojekts "Grozījumi likumā "Par privātajiem pensiju fondiem"", kas paredz grozījumus saistībā ar pienākumu pensiju fondam izstrādāt un publiskot iesaistīšanās politiku. Nolūkā sekmēt ilgtermiņa interešu ievērošanu attiecībā uz pensiju plāna aktīvu pārvaldību, grozījumi arī paredz pienākumu pensiju fondam publiskot noteiktu informāciju par līgumu, kas noslēgts ar līdzekļu pārvaldītāju (t.sk. licencētu alternatīvo ieguldījumu fonda pārvaldnieku), ja atbilstoši  pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs. Tāpat grozījumi paredz līdzekļu pārvaldītājam pienākumu atklāt pensiju fondam noteiktu informāciju par to, kā līdzekļu pārvaldītājs veicina pensiju plāna ilgtermiņa darbības rezultātus;5) likumprojekts "Grozījumi Alternatīvo ieguldījumu fondu un to pārvaldnieku likumā", kas paredz grozījumus saistībā ar pienākumu izstrādāt un publiskot iesaistīšanās politiku.Projekts un minētie likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Tieslietu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2017. gada 17. maija direktīva (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu.Direktīvas prasības ir jāievieš līdz 2019. gada 10. jūnijam. |
| 2. | Citas starptautiskās saistības | Projekts šo jomu neskar. |
| 3. | Cita informācija | Lai būtu vieglāk atspoguļot atbilstību Direktīvas prasībām, tad 1. tabulā tiek lietota atsauce arī uz grozīto direktīvu - Eiropas Parlamenta un Padomes 2007. gada 11. jūlija direktīva 2007/36/EK par biržu sarakstos iekļautu sabiedrību akcionāru konkrētu tiesību izmantošanu (turpmāk – Direktīva 2007/36/EK). |

|  |
| --- |
| **1. tabula** **Tiesību akta projekta atbilstība ES tiesību aktiem**  |
| Attiecīgā ES tiesību akta datums, numurs un nosaukums  | Eiropas Parlamenta un Padomes 2017. gada 17. maija direktīva (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu.  |
| A  | B  | C  | D  |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu)  | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta  | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā  | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos  |
| Direktīvas 2007/36/EK 2 panta e. apakšpunkts  | Projektā ietvertā likuma 22. panta pirmās daļas 5. punkts un 26. panta pirmās daļas 5. punkts | Pārņemts pilnībā  | Neparedz stingrākas prasības  |
| Direktīvas 2007/36/EK 3.g panta 1. punkta 1. paragrāfs | Projektā ietvertā likuma 138.1 panta sestā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.g panta 1. punkta a apakšpunkts | Projektā ietvertā likuma 138.1 panta pirmā, otrā un trešā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.g panta 1. punkta b apakšpunkts | Projektā ietvertā likuma 138.1 panta ceturtā un piektā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.g panta 2. punkts | Projektā ietvertā likuma 138.1 panta septītā un astotā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.h panta 1. punkts | Projektā ietvertā likuma 138.2 panta pirmā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.h panta 2. punkts | Projektā ietvertā likuma 138.2 panta otrā un trešā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.h panta 3. punkta 1.paragrāfs | Projektā ietvertā likuma 138.2 panta ceturtā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.h panta 3. punkta 2.paragrāfs | Projektā ietvertā likuma 138.2 panta ceturtā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.i panta 1. punkts | Projektā ietvertā likuma 138.2 panta piektā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 14.b pants | Likuma 94. panta pirmā daļa | Jau ieviests | Nav attiecināms |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | 1) Projektā nav ieviesta Direktīvas 2007/36/EK 3.g panta 2. punktā un 3.h panta 3. punktā paredzētā iespēja informāciju publiskot ne tikai apdrošināšanas vai pārapdrošināšanas sabiedrības mājaslapā, bet arī citā viegli pieejamā interneta vietnē. Šāda iespēja nav izmantota, jo licencētajām apdrošināšanas sabiedrībām, kuras ir tiesīgas veikt dzīvības apdrošināšanu, ir mājaslapas. 2) Projektā nav ieviesta Direktīvas 2007/36/EK 3.i panta 2. un 3. punktā paredzētā iespēja, ka līdzekļu pārvaldītājs informāciju (kurā skaidro, kā ieguldījumu stratēģija un tās izpilde atbilst ar apdrošināšanas vai pārapdrošināšanas sabiedrību noslēgtā līguma nosacījumiem un kā ieguldījumu stratēģija veicina apdrošināšanas vai pārapdrošināšanas sabiedrības aktīvu vidēja termiņa un ilgtermiņa darbības rezultātus) atklāj ne tikai apdrošināšanas vai pārapdrošināšanas sabiedrībai, bet arī citiem ieguldījumu fondu ieguldītājiem (ja aktīvu pārvaldītājs sniedz fondu pārvaldes pakalpojumus). Projekts neparedz izmantot Direktīvas 2007/36/EK 3.i 2. punktā paredzēto iespēju informāciju atklāt kopā ar gada pārskatiem. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 29. oktobrī projektā ietvertā regulējuma apraksts tika publicēts Tieslietu ministrijas un Ministru kabineta tīmekļvietnē, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Projekta apraksts 2018. gada 29. oktobrī tika publicēts Tieslietu ministrijas tīmekļvietnes sadaļā "Sabiedrības līdzdalība" (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>) un Ministru kabineta tīmekļvietnē (<https://mk.gov.lv/content/ministru-kabineta-diskusiju-dokumenti>), aicinot sniegt priekšlikumus par projektu līdz 2018. gada 12. novembrim. |
| 3. | Sabiedrības līdzdalības rezultāti | Līdz 2018. gada 12. novembrim nav saņemti priekšlikumi vai komentāri par tīmekļvietnē publicēto informāciju. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu un kapitāla tirgus komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | FKTK uzraudzību veiks esošo resursu ietvaros. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Latkovskis 67036953

Aivars.Latkovskis@tm.gov.lv

Vecozols 67774941

Kaspars.Vecozols@fktk.lv